Covid-19-statistieke: Nog minder gevalle aangemeldArgieffoto van gesondheidswerkers (Photo by Phill Magakoe / AFP) Nog 11 215 pasiënte het in die laaste siklus van 24 uur positief getoets. Volgens die Nasionale Instituut vir Oordraagbare Siektes (Nios) verteenwoordig die jongste toename in gevalle ’n positiwiteitskoers van 29,3%, terwyl nog 183 sterftes intussen aangemeld is. Dít bring die land se dodetal op 66 859 te staan. Minstens 2 295 095 mense in Suid-Afrika het nou reeds Covid-19 opgedoen. Daar is tans 178 072 aktiewe gevalle van Covid-19 in Suid-Afrika en tot dusver het 2 050 164 mense van die virus herstel. Dit dui op ’n herstelkoers van 89,3%. Gauteng is steeds verantwoordelik vir die meerderheid nuwe gevalle (37%), gevolg deur die Wes-Kaap (19%) en Limpopo en Mpumalanga (elk 9%). KwaZulu-Natal en Noordwes het elkeen 7% van nuwe gevalle aangemeld, terwyl 5% van nuwe gevalle in die Oos-Kaap aangemeld is. Die Vrystaat is in dié stadium verantwoordelik vir 3% van nuwe gevalle en die Noord-Kaap vir 2%. Nog 400 Covid-19-pasiënte is intussen in ’n hospitaal in Suid-Afrika opgeneem. Dit beteken 16 819 mense word tans vir Covid-19 in hospitale landwyd behandel. Hiervan is 9 499 pasiënte in private hospitale en 7 320 mense in staatshospitale. Altesaam 16 351 inentings is sedert die vorige verslag gedoen. Meer as 5 miljoen mense in Suid-Afrika is tot dusver teen Covid-19 ingeënt.